**DĖL PANEVĖŽIO RAJONO SAVIVALDYBĖS BIUDŽETO SUDARYMO, VYKDYMO IR ATSKAITOMYBĖS TVARKOS APRAŠO PATVIRTINIMO**

2022 m. gegužės 5 d. Nr. T-

Panevėžys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir 18 straipsnio 1 dalimi, Lietuvos Respublikos biudžeto sandaros įstatymo 26 straipsnio 1 dalimi, Lietuvos Respublikos valstybės biudžeto ir savivaldybių biudžetų sudarymo ir vykdymo taisyklėmis, patvirtintomis Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“, Savivaldybės taryba n u s p r e n d ž i a:

1. Patvirtinti Panevėžio rajono savivaldybės biudžeto sudarymo, vykdymo ir atskaitomybės tvarkos aprašą (pridedama).

2. Pripažinti netekusiais galios:

2.1. Panevėžio rajono savivaldybės tarybos 2015 m. rugpjūčio 20 d. sprendimą Nr. T-161 „Dėl Panevėžio rajono savivaldybės biudžeto sudarymo ir vykdymo, asignavimų administravimo ir atskaitomybės tvarkos aprašo“ su visais pakeitimais;

2.2. Panevėžio rajono savivaldybės tarybos 2014 m. sausio 23 d. sprendimą Nr. T-2 „Dėl Panevėžio rajono savivaldybės biudžeto apyvartinių lėšų naudojimo tvarkos aprašo“ su visais pakeitimais.

PANEVĖŽIO RAJONO SAVIVALDYBĖS ADMINISTRACIJOS

**FINANSŲ SKYRIU**S

# Panevėžio rajono savivaldybės tarybai

**AIŠKINAMASIS RAŠTAS DĖL SPRENDIMO „DĖL PANEVĖŽIO RAJONO SAVIVALDYBĖS BIUDŽETO SUDARYMO, VYKDYMO IR ATSKAITOMYBĖS TVARKOS APRAŠO PATVIRTINIMO“ PROJEKTO**

2022 m. balandžio 26 d.

## Panevėžys

**1. Sprendimo projekto tikslai ir uždaviniai**

Tvarkos aprašas keičiamas atsižvelgiant į Lietuvos Respublikos Seimo 2021 m. lapkričio 4 d. įstatymą Nr. XIV-600 „Lietuvos Respublikos biudžeto sandaros įstatymo Nr. I-430 2, 5, 6, 10, 14, 18, 19, 20, 26, 27, 30, 31, 32, 33, 34 straipsnių pakeitimo ir 7 straipsnio pripažinimo netekusiu galios“. Panevėžio rajono savivaldybės biudžeto sudarymo, vykdymo ir atskaitomybės tvarkos aprašas reglamentuos savivaldybės biudžetinių įstaigų, savivaldybės administracijos veiksmus, teises ir atsakomybę rengiant ir vykdant patvirtintą Savivaldybės biudžetą, atliekant biudžeto pakeitimus, teikiant atskaitomybę.

**2. Siūlomos teisinio reguliavimo nuostatos**

2021 m. lapkričio 4 d. Lietuvos Respublikos Seimas priėmė Biudžeto sandaros įstatymo NR. I-430 2, 5, 6, 10, 14, 18, 19, 20, 26, 27, 30, 31, 32, 33, 34 straipsnių pakeitimo ir 7 straipsnio pripažinimo netekusiu galios įstatymą, kuris iš esmės pakeitė keletą buvusio įstatymo nuostatų, svarbiausia iš jų savivaldybei tai, kad Savivaldybės taryba, tvirtindama savivaldybės biudžetą, sprendime nurodo bendrą asignavimų, iš jų darbo užmokesčiui, sumą, tai yra nebeišskiria asignavimų turtui įsigyti.

Atsižvelgiant į tai, kad ankstesnės tvarkos buvo patvirtinto 2014 m. ir 2015 m., per šį laikotarpį pasikeitė dalis teisės aktuose naudojamų sąvokų, todėl parengtas naujas bendras tvarkos aprašo projektas.

**3. Laukiami rezultatai**

Patikslintas Aprašas atitiks šiuo metu galiojančias Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių nuostatas.

**4. Lėšų poreikis ir šaltiniai**

Nėra.

**5. Kiti sprendimui priimti reikalingi pagrindimai, skaičiavimai ar paaiškinimai**

Sprendimo projekto antikorupcinis vertinimas nereikalingas.

Skyriaus vedėja Šarūnė Karalevičienė